ЯмыгъэзэщIэну унафэхэр къэщтэн хуейкъым
КъБР-м и Iэтащхьэр яхуэзащ республикэм и
ПарламентымщыIэфракцэхэм я унафэщIхэм
КIуэкIуэ Юрий Правительствэм и Унэм щригъэкIуэкIа зэIущIэм республикэм законхэр къыдэзыгъэкI и орган нэхъыщхьэм щыIэ фракцэхэм я унафэщIхэр щытепсэлъыхьащ 2015 гъэм депутатхэм ирагъэкIуэкIа лэжьыгъэмрэ дызыхуэкIуэ илъэсым къэув къалэнхэмрэ. КIуэкIуэ Юрий цIыхубэм я лIыкIуэхэм фIыщIэ яхуищIащ ахэр властым и гъэзэщIакIуэ органхэм тэмэму зэрадэлажьэм икIи экономикэмрэ социальнэ IэнатIэмрэ зегъэужьынымкIэ правовой лъабжьэхэр зэрызэтрагъэувам папщIэ.
Иджыблагъэ КъБР-м и Парламентым къищтащ республикэм и финанс документ нэхъыщхьэр. ЗэгурыIуэу икIи зэщIэгъэуIуауэ зэрызэдэлэжьам и фIыщIэкIэ Урысей Федерацэм и Бюджет кодексым къигъэув къалэн нэхъыщхьэхэр нэсу къэлъыта хъуащ. Бюджетым щелэжьым къагъэсэбэпащ Парламентым хэт фракцэ псоми къыхалъхьахэр. «Иджы нэхъыщхьэ дыдэр зыхуэдгъэувыжа къалэнхэр фIэкIыпIэ имыIэу гъэзэщIэнырщ. ТхылъымпIэу къэнэжыну унафэхэм дэ зыкIи дыхуейкъым, абы къыхэкIыу дэтхэнэ унафэри зэрыпхагъэкI щIыкIэм хуэгъэза парламент кIэлъыплъыныгъэр гъэлъэщыпхъэщ»,- жиIащ КъБР-м и Iэтащхьэм.
ЗэIущIэм гулъытэ хэха щыхуащIащ экстремизмэмрэ терроризмэмрэ япэщIэтынымкIэ лэжьыпхъэхэм. КъыхагъэщхьэхукIащ щIэблэщIэр гъэсэным, абы и лъэныкъуэкIэ еджапIэхэм, унагъуэхэм зэфIагъэкIхэм зэпымыууэ зэрыкIэлъыплъып-
хъэр. «ЩIалэгъуалэм я зэхэщIыкIыр къэIэтыныр хабзэншагъэхэр къэмыгъэхъунымкIэ лэжьыгъэхэм я Iыхьэ нэхъыщхьэу къэлъытапхъэщ», къыщагъэлъэгъуащ зэIущIэм.
2016 гъэм Къэрал Думэм и депутатхэр, муниципальнэ щIыналъэхэм я лIыкIуэ органхэм я депутатхэр зэрыхахынум щытепсэлъыхьым КIуэкIуэ Ю. А. къыхигъэщхьэхукIащ хэхыныгъэмкIэ законодательствэм тету цIыхухэм Iэ яIэтынымкIэ Iэмалхэр къахузэгъэпэщын, властым и лэжьэкIэр нэхъ зэIухауэ икIи сэбэпынагъ къыпэкIуэу зэтегъэувэн, республикэм жылагъуэ-политикэ зэпIэзэрытыныгъэр щыхъумэн зэрыхуейр.
«Урысей зэкъуэт» фракцэм и унафэщI АфэщIагъуэ Михаил, «ЩхъуантIэхэр» фракцэм и унафэщI Щхьэгъэпсо Сэфарбий, «Захуагъэ здэщыIэ Урысей» фракцэм и унафэщI Азычэ Светланэ, ЛДПР-м и фракцэм и унафэщI Гриневич Валерий, КПРФ-м и фракцэм и унафэщI Пащты Борис сымэ зэакъылэгъуу тепсэлъыхьащ бюджет ахъшэр къызэрагъэсэбэпым, щIыр зэрагуэшым, экологие щытыкIэм зэрыкIэлъыплъыр гъэткIиин зэрыхуейм. Апхуэдэу зэIущIэм къыщаIэтащ егъэджэныгъэмкIэ IэнатIэм папщIэ IэщIагъэлIхэр зэрагъэхьэзырыр егъэфIэкIуэным, мэкъумэш хозяйствэм и IэнатIэ щхьэхуэхэм я зыужьыныгъэр щIэгъэхуэбжьэным, ветеранхэм защIэгъэкъуэным ехьэлIа Iуэхухэр.
КъБР-м и Iэтащхьэмрэ Правительствэмрэ я пресс-IуэхущIапIэ.
